Diari Oficial de la Generalitat Valenciana


Sumari del DOGV 3068, del 01-09-1997 (1997/9898)

ORDRE de 30 de juliol de 1997, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació i desenvolupament tecnològic agrari.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3068

Data del DOGV
:   01-09-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9898


Data del document
:   30-07-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 30 de juliol de 1997, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació i desenvolupament tecnològic agrari.  
En l'actual conjuntura politicoeconòmica, l'agricultura valenciana ha d'afrontar un repte permanent per conservar i ampliar els seus mercats en una situació comercial cada vegada més lliure i oberta. Conseqüentment, els productes agraris han de ser sotmesos a un procés d'innovació contínua que els permeta mantenir la competitivitat necessària per garantir un nivell de renda digne als agricultors.  
La ciència i la tecnologia desenvolupen una funció decisiva en el desplegament de qualsevol sector productiu, com ara el cas particular de l'agricultura, i els avenços tenen una forta transcendència econòmica i social.  
Conscients del fet que la inversió d'Investigació i Desenvolupament (I+D) és una necessitat estratègica per al manteniment de la competitivitat dels nostres productes agrícoles, la Conselleria d'Agricultura, Pesca i Alimentació desplega un programa d'investigació en agricultura, a través de l'Institut Valencià d'Investigació Agrària (IVIA), que persegueix fonamentalment objectius d'utilitat pràctica i tracta de resoldre alguns dels principals problemes que, des del punt de vista tecnològic, sanitari, mediambiental o del material vegetal, limiten o condicionen les nostres produccions agràries.  
No obstant això, atés l'elevada quantitat de qüestions que té plantejades el sector agrari de la Comunitat Valenciana, i ja que hi existeixen importants grups d'investigació que podrien contribuir a la resolució d'aquestes qüestions, complementant les activitats que en aquest sentit desenvolupa l'IVIA, es promou aquesta convocatòria a fi de regular el procediment de concessió, en règim de publicitat i concurrència competitiva, d'ajudes financeres per a la realització de projectes d'investigació i desenvolupament tecnològic en el marc de les prioritats establides per la Conselleria d'Agricultura, Pesca i Alimentació.  
Per això, en l'exercici de la competència que se m'atribueix en l'article 47.11 del Text Refós de la Llei d'Hisenda Pública de la Generalitat Valenciana,  
ORDENE  
Article 1  
Es convoquen ajudes per a projectes d'investigació i desenvolupament tecnològic agrari i s'aproven les bases per les quals es regiran, les quals s'inclouen com a annex d'aquesta ordre.  
Article 2  
Les ajudes seran sufragades a càrrec de la línia de subvenció 2103, programa 542.20 dels pressupostos de la Generalitat Valenciana per a 1997, i per un import màxim de 76.490.144 de pessetes.  
Article 3  
La pròrroga d'aquestes ajudes en anys successius per als projectes concedits queda condicionada als crèdits, i fins el límit d'aquests que, per a cada exercici, es consignen amb aquest efecte en els pressupostos de la Generalitat Valenciana.  
Disposició addicional  
Es delega en el director general d'Investigació, Desenvolupament Tecnològic i Sanitat Vegetal l'exercici de la competència de la resolució d'aquesta convocatòria, amb la selecció dels beneficiaris.  
Disposicions finals  
Primera  
S'autoritza el director general d'Investigació, Desenvolupament Tecnològic i Sanitat Vegetal a dictar, dins de l'àmbit de les seues competències, les resolucions necessàries per a l'aplicació i el desenvolupament d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 30 de juliol de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ  
ANNEX  
Bases de la convocatòria de concessió d'ajudes financeres per a projectes d'investigació i desenvolupament tecnològic agrari.  
Primera. Línies d'investigació prioritàries  
La concessió d'ajudes s'adreçarà a la realització de nous projectes d'investigació científica i desenvolupament tecnològic, dins de l'àmbit agrari, i incidirà preferentment en les següents línies prioritàries:  
- Aïllament de gens de valor agronòmic i transformació genètica de plantes cultivades amb interés econòmic a la Comunitat Valenciana.  
- Desenvolupament de tècniques de cultiu tendents a la millora de la qualitat dels cítrics i fruiters de pinyol.  
- Avaluació de cultius hortícoles alternatius.  
- Millora de les tecnologies en cultius protegits.  
- Control de virosi en cultius hortícoles.  
- Desenvolupament de sistemes no contaminants per al control de la mosca de la fruita (Ceratitis capitata).  
- Desenvolupament de mètodes de detecció ràpida de residus.  
- Estudis dels nivells de contaminació en el sòl, l'aigua o l'atmosfera, i la influència sobre els cultius.  
- Desenvolupament de sistemes d'agricultura sostenible.  
- Utilització d'aigües residuals depurades per al reg, i desenvolupament de sistemes per al tractament, l'eliminació i la utilització de llot de depuradores, purines i morques.  
- Desenvolupament de nous mètodes per al processament i l'aprofitament industrial de productes o subproductes d'origen agrari.  
Segona. Beneficiaris  
2.1. Podran ser sol·licitants i beneficiaris de les ajudes les universitats, els centres d'investigació del Consell Superior d'Investigacions Científiques (CSIC) o altres entitats públiques o privades amb finalitat investigadora, legal o estatutària, i amb personalitat jurídica pròpia, que no tinguen finalitat lucrativa i radiquen, en tots els casos, a la Comunitat Valenciana. S'exclou d'aquesta convocatòria l'IVIA, ja que l'objecte de la convocatòria és complementar el programa d'investigació que desenvolupa aquest institut.  
2.2. Aquestes entitats seran les beneficiàries i perceptores de les quantitats que es lliuren en virtut de les subvencions concedides a l'empara d'aquesta convocatòria.  
Tercera. Caràcter de les ajudes  
3.1. Els projectes que reben ajudes a l'empara d'aquesta convocatòria tindran una durada màxima de tres anys.  
3.2. Les subvencions podran finançar totalment o parcialment el pressupost sol·licitat per a l'execució del projecte en la totalitat, i l'import es lliurarà a favor de les entitats beneficiàries.  
En el cas de projectes interinstitucionals, per a la definició dels quals s'hagen delimitat subprojectes, les respectives subvencions es lliuraran a les corresponents entitats d'investigació on s'adscriguen els investigadors principals dels subprojectes.  
3.3. La quantia de les ajudes o subvencions es determinarà en cada cas d'acord amb els criteris d'avaluació i selecció, dins de les disponibilitats pressupostàries.  
3.4. Els sol·licitants tindran en compte que una quantitat addicional, equivalent al 10% de les ajudes que es concediran per a l'execució del projecte en cada anualitat, es destinarà a l'entitat on estiga integrat l'investigador principal o, si escau, els responsables dels subprojectes, a manera d'ajuda institucional als centres d'acollida dels projectes. Aquesta ajuda institucional està destinada a sufragar les despeses generals de manteniment produïdes a les corresponents entitats per la investigació projectada. L'investigador principal comptarà amb ella a l'hora d'elaborar el pressupost del projecte, i en reflectirà l'import exacte per a cada anualitat en l'imprés de sol·licitud.  
3.5. Sense perjudici de l'anterior, les ajudes destinades a finançar la realització dels projectes d'investigació tenen les característiques següents:  
a) Les ajudes previstes en aquesta convocatòria es destinaran a cobrir les despeses següents, sempre que estiguen directament relacionades amb la realització del projecte:  
- Despeses produïdes per la dotació de beques d'investigació o per la contractació temporal de personal investigador i personal de suport a la investigació que no siga de la plantilla dels organismes participants, sempre que se'n justifique la necessitat per a la realització del projecte. Aquest concepte no podrà sobrepassar el 50% del pressupost total, exclosos els costos indirectes. En qualsevol cas, aquest personal no podrà col·laborar en altre projecte.  
- Despeses corresponents a material fungible.  
- Despeses corresponents a viatges i dietes.  
En cap cas podran formular-se peticions per a l'adquisició d'equipament de caràcter cientificotècnic (material inventariable) o per a obres de remodelatge, condicionament, millora o establiment de noves instal·lacions, l'adquisició d'equipament informàtic ni la subscripció de publicacions periòdiques.  
b) Els pressupostos dels projectes no podran contenir, en cap cas, retribucions de personal investigador vinculat funcionarialment, estatutàriament o contractualment als ens descrits en el punt 2 d'aquesta convocatòria.  
c) Les ajudes podran prorrogar-se per dos anys més fins completar un màxim de 3 anys.  
d) La concessió de les ajudes no implica cap compromís pel que fa a la posterior incorporació dels possibles interessats a la plantilla de la universitat o centre de destinació ni, en cap cas, relació contractual de cap dels integrants del grup d'investigació amb la Generalitat Valenciana.  
Quarta. Sol·licituds i documentació  
4.1. Les sol·licituds les presentarà l'organisme on estiga adscrit l'investigador principal i comptaran amb la firma de conformitat del seu representant legal. Aquesta conformitat implica que l'organisme ha comprovat que la documentació presentada s'ajusta a la normativa del centre. Suposa, així mateix, el compromís de recolzar la correcta realització del projecte en cas que aquest siga finançat.  
4.2. Podran subscriure les sol·licituds, com a investigadors principals, les persones físiques amb titulació de doctor en Enginyeria o Ciències que realitzen funcions d'investigació i estiguen integrats en la plantilla per relació funcionarial o laboral fixa en alguna de les entitats esmentades en l'apartat 2. Tot això, d'acord amb les especificacions següents:  
a) L'investigador principal del projecte estarà necessàriament adscrit a alguna entitat de les esmentades anteriorment, i no podrà figurar com a tal en més d'una sol·licitud corresponent a accions incloses en aquest annex. Així mateix, romandrà en servei actiu o serà professor emèrit de l'entitat sol·licitant durant el període d'execució del projecte.  
b) Almenys el 50% dels membres de l'equip que subscriga el projecte d'investigació serà personal investigador amb titulació superior pertanyent a la plantilla de la pròpia entitat sol·licitant.  
c) En cap cas podrà aparéixer el mateix investigador com a peticionari en més d'una sol·licitud d'ajuda per a les accions descrites en aquesta ordre.  
4.3. Podran presentar-se projectes coordinats en els quals participen diversos grups d'investigació d'una o de diferents institucions, en un esquema de cooperació multidisciplinar que permeta assolir objectius que difícilment podrien plantejar-se en un context més restringit.  
En els projectes coordinats, s'establiran diferents subprojectes corresponents a cadascun dels grups de treball que hi participen, i figurarà com a coordinador del projecte un dels investigadors principals dels subprojectes. L'investigador principal de cada subprojecte en serà el responsable a tots els efectes, excepte pel que fa a la coordinació científica i seguiment del projecte, que recaurà en el coordinador. En els projectes coordinats, les normes previstes en els apartats 4.1 i 4.2 són aplicables a cadascun dels subprojectes.  
4.4. Les sol·licituds, adreçades al director general d'Investigació, Desenvolupament Tecnològic i Sanitat Vegetal, es presentaran en el Registre General de la Conselleria d'Agricultura, Pesca i Alimentació, carrer d'Amadeu de Savoia, 2, de València (46138), per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.  
4.5. Els models d'impresos normalitzats podran obtenir-se en l'oficina d'informació de la Conselleria d'Agricultura, Pesca i Alimentació, carrer d'Amadeu de Savoia, 2, de València (46542).  
4.6. Els impresos de sol·licitud, original i tres còpies completes conformades per la institució que proposa, adjuntaran la documentació següent:  
a) Sol·licitud d'ajuda, en la qual s'inclouran les dades d'identificació del projecte, en la forma que s'estableix en l'imprés normalitzat corresponent. En aquest imprés es detallarà el personal amb titulació superior que realitze funcions d'investigador en el projecte i conformitat de la persona interessada acreditada amb la seua firma. A aquest imprés s'adjuntarà la fotocòpia del document nacional d'identitat o passaport, si escau, de tots els membres de l'equip.  
b) Memòria del projecte, redactada en l'imprés normalitzat corresponent.  
c) Currículum de cadascun dels investigadors que participen en el projecte, segons l'imprés normalitzat corresponent. Els becaris d'investigació hi adjuntaran, a més, la corresponent credencial de beca.  
d) Si escau, es descriurà en aquest document la relació que manté l'activitat d'investigació amb acords de cooperació científica i tècnica nacional o internacional, sempre que estiguen acollits a algun marc institucional (cosa que s'acreditarà documentalment), segons l'imprés normalitzat corresponent.  
e) L'investigador principal hi adjuntarà una declaració formal on se certifique que els objectius concrets del projecte presentat no coincideixen amb els d'altres projectes que desenvolupe l'equip sol·licitant, mitjançant finançament públic de l'estat o de la comunitat autònoma.  
4.7. Si la documentació aportada és incompleta o no posseeix els requisits exigits en aquesta ordre, es requerirà a l'organisme sol·licitant perquè, en el termini de deu dies, complete la documentació o repare la falta, amb l'advertència que, si no ho fa, s'arxivarà la sol·licitud sense més tràmits.  
Cinquena. Termini de presentació  
El termini de presentació de sol·licituds serà de 21 dies hàbils des de l'entrada en vigor d'aquesta ordre.  
Sisena. Avaluació  
6.1. Les sol·licituds s'avaluaran tenint en compte els criteris següents:  
a) Valoració de l'equip investigador: qualitat cientificotècnica de l'investigador principal i de la resta de l'equip investigador.  
b) Activitat prèvia desenvolupada pel grup d'investigació en relació amb el projecte.  
c) Adequació de la dimensió i de la composició de l'equip investigador a les finalitats del projecte.  
d) Rigor en el plantejament i adequada planificació temporal de les activitats.  
e) Adaptació del pla de treball i de la metodologia a la consecució dels objectius del projecte. Es desestimaran les propostes amb un contingut que no se adeque a les línies prioritàries exposades en l'apartat 1.  
f) Adequació dels recursos financers previstos als objectius que es proposen. Podran ser denegades les sol·licituds de projectes amb un pressupost que siga considerat desmesurat en el procés d'avaluació.  
g) Disponibilitat de les infraestructures i equipaments cientificotècnics necessaris per al compliment eficaç de les activitats previstes.  
h) Grau de viabilitat de la proposta. L'obtenció d'una valoració global d'inviable per al projecte d'investigació serà causa de denegació.  
i) Impacte socioeconòmic en el sector agroalimentari valencià de la proposta presentada, amb especial atenció a les possibles aportacions pràctiques aplicables als sistemes productius.  
j) Previsible obtenció de resultats amb possibilitat de transferències als agricultors o empreses agràries, en finalitzar el projecte.  
6.2. La valoració d'aquests criteris es farà mitjançant un procés que s'encarregarà a una comissió d'avaluació constituïda pels següents membres:  
- President: director de l'Institut Valencià d'Investigacions Agràries (IVIA)  
- Secretari: cap del Servei de Desenvolupament Tecnològic Agrari (CAPA)  
- Vocals: coordinador d'agricultura de l'Agència Nacional d'Avaluació de Projectes (ANEP).  
- Coordinador de l'Àrea d'Agricultura del Consell Superior d'Investigacions Científiques (CSIC).  
- Un representant de l'Institut Nacional d'Investigacions i Desenvolupament Agrari i Alimentari (INIA) designat pel director general d'aquest organisme.  
- Un investigador de l'Institut Valencià d'Investigacions Agràries designat per la presidenta de l'institut.  
6.3. Dins de cada una de les línies prioritàries exposades en l'apartat 1 d'aquest annex, se seleccionarà el millor projecte a juí de la comissió d'avaluació prevista en l'apartat 6.2. En casos molt especials, pel fet de tractar-se de projectes de gran qualitat científica i transcendència tècnica i econòmica, podrà seleccionar-se més d'un projecte dins de cada línia. Si, dins d'alguna línia, cap projecte aconseguira una valoració suficient, es deixaria deserta la concessió d'ajudes en aquesta.  
4. El fet de no ajustar-se als termes de la convocatòria, l'ocultació de dades, l'alteració o qualsevol manipulació de la informació sol·licitada seran causa de desestimació de la proposta, sense perjudici del que es preveu en la Llei d'Hisenda Pública de la Generalitat Valenciana.  
5. La comissió d'avaluació tindrà la facultat d'interpretar els dubtes que sorgisquen en l'aplicació d'aquestes bases, com també la d'entrevistar els investigadors principals del projecte d'investigació quan ho trobe oportú.  
Setena. Resolució  
7.1. Prèviament a la proposta definitiva de finançament, es comunicarà als investigadors responsables dels projectes preseleccionats o al coordinador, en cas de projectes coordinats, les condicions i els termes en què es proposa la concessió de l'ajuda, dels quals es requerirà l'acceptació expressa.  
7.2. La llista definitiva dels beneficiaris de les ajudes es publicarà en el Diari Oficial de la Generalitat Valenciana, i es notificarà individualment als organismes sol·licitants i als investigadors responsables dels projectes o subprojectes.  
Vuitena. Obligacions  
8.1. L'acceptació de les ajudes per part dels adjudicataris implica la subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana, com també la de les normes fixades en aquesta convocatòria i les que sobre el seu seguiment cientificotècnic s'estableixen en l'apartat nové d'aquestes bases.  
8.2. En acceptar les ajudes incloses en aquesta convocatòria, les entitats beneficiàries es comprometen a vetlar per una adequada acollida de l'equip d'investigació sol·licitant i a facilitar-li els mitjans per al desenvolupament de les activitats proposades.  
8.3. Quan els beneficiaris siguen entitats privades, la garantia que exigirà en la resolució d'adjudicació respecte de la bestreta de subvenció serà un aval bancari per l'import total de la subvenció concedida.  
8.4. L'investigador principal vetlarà pel compliment amb aprofitament de les diferents etapes del pla de treball proposat, i s'hi dedicarà d'acord amb les normes pròpies del departament o centre on es duga a terme.  
8.5. Els projectes que impliquen la utilització d'organismes modificats genèticament s'hauran d'atenir a allò que es preveu en la Llei 15/1994, de 3 de juny, sobre la utilització confinada, alliberament voluntari i comercialització d'organismes modificats genèticament.  
8.6. De la mateixa manera, en qualsevol publicació resultant del desenvolupament del projecte, caldrà fer constar que aquesta ha estat realitzada mentre es gaudia d'una ajuda de la Conselleria d'Agricultura, Pesca i Alimentació. Així mateix, cadlrà remetre a la Direcció General d'Investigació, Desenvolupament Tecnològic i Sanitat Vegetal un exemplar, juntament amb l'informe de progrés i seguiment referit en l'apartat 9.2 d'aquestes bases.  
8.7. En cas d'incompliment d'alguna de les obligacions indicades, el director general d'Investigació, Desenvolupament Tecnològic i Sanitat Vegetal podrà reclamar la concessió d'ajuda i la devolució de les quantitats percebudes.  
Novena. Seguiment  
9.1. El seguiment cientificotècnic dels projectes subvencionats és competència de la Direcció General d'Investigació, Desenvolupament Tecnològic i Sanitat Vegetal, que establirà els procediments adequats amb aquesta finalitat i podrà designar, així mateix, les persones, òrgans o comissions que trobe oportuns per realitzar-lo.  
9.2. Sense perjudici de l'anterior, al final de cada any i també una vegada conclosa l'execució del projecte, caldrà remetre al director general d'Investigació, Desenvolupament Tecnològic i Sanitat Vegetal, en l'imprés que s'habilite amb aquest efecte, un informe de seguiment, elaborat per l'investigador principal, sobre la tasca realitzada, en el qual figurarà, si escau, el vistiplau del vicerector d'investigació de la universitat corresponent o del director del centre d'investigació. En cas de projectes coordinats, l'informe de seguiment serà presentat pel coordinador, i hi adjuntarà els informes de seguiment de cadascun dels subprojectes.  
9.3. En els casos en què s'estime convenient es podrà demanar la presentació de la informació complementària que es considere oportuna.  
9.4. Si, com a resultat del seguiment, s'observara l'incompliment dels objectius previstos o de les obligacions que s'estableixen en aquestes bases, podran proposar-se les accions legals que calguen.  
9.5. Del resultat del seguiment s'informarà a l'entitat beneficiària i a l'investigador principal.  
9.6. En qualsevol moment podran incorporar-se nous membres a l'equip d'investigació. No obstant això, la formalització de la incorporació per part del director general d'Investigació, Desenvolupament Tecnològic i Sanitat Vegetal només es realitzarà, si escau, amb motiu de l'informe anual següents. Per a això, s'hi adjuntarà la sol·licitud d'incorporació, amb el currículum, la còpia del document nacional d'identitat o passaport, si escau, i la conformitat del nou membre de l'equip d'investigació, a més d'indicar el nombre d'hores setmanals de dedicació al projecte que compromet. Aquestes incorporacions no donaran lloc a increments sobre el pressupost concedit.  
Així mateix, només en casos molt justificats es concedirà la baixa com a membres de l'equip investigador. Caldrà fer constar la sol·licitud amb motiu de l'informe anual següent, amb la conformitat de la persona interessada i adjuntant-hi les causes al·legades.  
En cas de ser concedides les altes i/o baixes per part del director general d'Investigació, Desenvolupament Tecnològic i Sanitat Vegetal, se li comunicaran a l'investigador principal.  
Deu. Pagament i justificació de les ajudes  
10.1. Les ajudes concedides es notificaran a les persones interessades, i en la resolució d'adjudicació figuraran les quantitats corresponents a la primera anualitat, és a dir, les que se sufragaran a càrrec de la línia pressupostària que figura en l'article 2 de l'ordre de convocatòria. Així mateix, podran aparéixer a títol indicatiu les quantitats corresponents a les altres anualitats.  
10.2. L'import de les ajudes corresponents al primer any es lliurarà a favor de les entitats beneficiàries, descrites en l'apartat 2 d'aquestes bases, en les quals els sol·licitants seleccionats es troben integrats, després de la presentació prèvia del corresponent informe de seguiment, d'acord amb allò que es preveu en l'apartat 9, i amb la valoració positiva d'aquest.  
Aquest informe s'haurà de presentar a la Direcció General d'Investigació, Desenvolupament Tecnològic i Sanitat Vegetal, abans del dia 1 de desembre de l'any corresponent.  
10.3. La valoració desfavorable de l'informe de seguiment impossibilitarà la pròrroga de l'ajuda al projecte en anys successius.  
10.4. La universitat o el centre receptor haurà d'acreditar, si escau, prèviament al cobrament de les ajudes, que es troba al corrent de les seues obligacions tributàries i amb la Seguretat Social, d'acord amb l'article 47.7 de la Llei d'Hisenda Pública de la Generalitat Valenciana, i amb l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'esmentat article 47.7.  
10.5. L'ús de les ajudes es realitzarà d'acord amb les normes generals que en cada cas regulen les despeses d'aquestes entitats, d'acord amb les directrius especificades en aquestes bases. La Direcció General d'Investigació, Desenvolupament Tecnològic i Sanitat Vegetal podrà reclamar la presentació d'informació complementària que es considere necessària per al seguiment de l'ajuda o verificar qualsevol aspecte relacionat amb la sol·licitud subvencionada. Qualsevol modificació en les condicions inicials de les ajudes haurà de ser aprovada expressament.  
10.6. Sense perjudici de les altres normes vigents sobre això i de les especificades en aquesta ordre, per justificar les ajudes o subvencions s'exigirà:  
- En cas que els beneficiaris siguen ens o organismes que hagen de retre comptes al Tribunal de Comptes, un document que acredite de manera fefaent la incorporació de les ajudes o subvencions a la seua comptabilitat mitjançant l'expedient que corresponga. Aquests ens hauran de conservar els originals de les factures i els altres justificants de les despeses per al període legalment establit.  
- Per als ens públics o privats que no estiguen obligats a retre comptes a l'esmentat tribunal, la justificació financera es farà per mitjà de la presentació de tots els justificants de despeses a la Direcció General d'Investigació, Desenvolupament Tecnològic i Sanitat Vegetal, dins del primer trimestre després de la finalització de l'anualitat.